recursal/SuperWikiNEXT-32B huggingface dataset:
פירוש נוסף ערך זה עוסק בסוג של דג. אם התכוונתם למשמעות אחרת, ראו אבנון (פירושונים).

**אבנון** (שם מדעי: *Synanceia*) דג טורף ארסי, סוג ממשפחת האבנוניים. האבנון נפוץ באוקיינוס השקט ובאוקיינוס ההודי, אך חדר גם לים התיכון[דרושה הבהרה]. ניתן למוצאו גם בים האדום על-גבי סלעים בעומק של עד 20 מטרים ומתחת לקרקע חולית.

מינים
-----

בסוג אבנון 5 מינים:

* Synanceia alula
* אבנון הורידה (Synanceia horrida)
* אבנון ננס (Synanceia nana)
* Synanceia platyrhyncha
* אבנון מגושם (Synanceia verrucosa)

מאפיינים
--------

האבנון הוא דג טורף, אך למרות זאת הוא לא נמצא בתנועה רוב ימי-חייו, ולכן הוא מסוגל לשרוד תקופות ארוכות ללא מזון. עקב כך, מתפתחים עליו אצות ובעלי-חיים קטנים המעניקים לו מראה של אלמוג או של אבן, ומכאן שמו. 

אורכו נע בין 40-30 ס"מ.

### הסוואה

האבנון משיל את עורו בין ארבע לחמש פעמים בשנה, ומגדל עליו מושבה חדשה. מראהו ושהותו על גבי סלעים בעומק של עד 20 מטר ומתחת לקרקע חולית לצורכי הסוואה, עוזרים לו ללכוד את טרפו. כאשר דג מתקרב אליו, הוא פוער את פיו הגדול ושואב אותו אל קיבתו בדרך של יניקה (יצירת ריק בחלל הפה).

הארס
----

האבנון נחשב לארסי ביותר בין הדגים, והופך למסוכן ביותר הודות להסוואה שהוא יוצר. בגופו קיים סנפיר בעל קוצים רבים הנפתח בעת שבעל-חיים גדול מתקרב אליו. הארס משמש את האבנון כמנגנון הגנה והוא הורג את טרפו בהתקפות מהירות במקום. ארס המוזרק מתוכו לאדם הדורך עליו בטעות, יכול לגרום לכאבים עזים, שיתוק זמני ואפילו אי ספיקת לב עד מוות.

רבייה
-----

נקבת האבנון מטילה אחת לשנה כ-200,000 ביצים מהן מתפתחים דגיגים שוחים. לאחר תקופה מסוימת הם עוברים לחיות על הקרקעית כמו הוריהם.

תפוצה
-----

המין המצוי בים האדום הוא האבנון המגושם, שארכו מגיע עד ל-30 סנטימטרים.

קישורים חיצוניים
----------------

ויקישיתוף מדיה וקבצים בנושא **אבנון** בוויקישיתוף
* אבנון, באתר ITIS (באנגלית)
* אבנון, באתר NCBI (באנגלית)
* אבנון, באתר Animal Diversity Web (באנגלית)
* אבנון, באתר GBIF (באנגלית)
* אבנון, באתר אנציקלופדיה בריטניקה (באנגלית)

הערות שוליים
------------

1. 1 2  סכנה באוקיינוס: בעלי חיים ארסיים, החיים מתחת למים, באתר ynet, 17 בספטמבר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555942605171

 |
**"Digital Love"** הוא שיר של צמד המוזיקה האלקטרונית הצרפתי דאפט פאנק. השיר יצא לאור כסינגל השלישי מתוך אלבומם השני, Discovery*,* ב-11 ביוני 2001. השיר הגיע למקום ה-33 בצרפת, למקום ה-28 באיטליה ולמקום ה-14 בבריטניה. כחלק מהאלבום, השיר מופיע בסרט אינטרסטלה 5555.

הלחנה
-----

"Digital Love" כולל סמפל של השיר "I Love You More" משנת 1979 של ג'ורג' דיוק. הסמפל עובד לשיר פופ אלקטרוני על אהבה לא מדוברת עם מילים של DJ Sneak ושירה בביצוע דאפט פאנק. חברם ושותפם המזדמן, צ'ילי גונזלס, העיר על התקדמות האקורדים הבלתי פתורה שנגזרת מהדגימה, וציין כי ההרמוניות המושהות תורמות לתחושת הכמיהה והתשוקה של השיר.

תומא בנגלטר אמר כי הסולו נוצר באמצעות תערובת של אלמנטים, בסיוע סקוונסר: "אף אחד כבר לא מנגן סולואים בשירים שלו, אבל רצינו לכלול כמה מהם באלבום". עבור הגשר, דאפט פאנק השתמשו בפסנתר אלקטרוני וורליצר כדי ליצור צליל שהם השוו ללהקת סופרטרמפ.

קליפ
----

הקליפ יצא בשנת 2001 ונכלל מאוחר יותר בסרט האנימה משנת 2003, אינטרסטלה 5555.

מיד לאחר האירועים שהתרחשו בקליפ של "Aerodynamic", מאבטחי כוכב הלכת הזר חוזרים להכרה מספקת כדי לשלוח אות מצוקה לאסטרונאוט מרוחק בשם שפ. בתחילה, שפ נראה מנקה את החלק החיצוני של החללית שלו בזמן שהוא שר יחד עם מילות השיר. לאחר השלמת המשימה, הוא חוזר לספינה ומתרווח בחדר השינה שלו, מלא מזכרות של להקת החייזרים. הוא נסחף לחלום שבו הוא רוקד עם הקראש שלו, נגנית הבס של הלהקה (שנקראה מאוחר יותר סטלה), באוויר.

חלומו של שפ נעצר בפתאומיות כאשר הוא מתעורר על ידי אות המצוקה שנשלח אליו. לחרדתו, הוא לומד על חטיפת הלהקה ועל מצבו הנוכחי של כוכב הלכת הזר, ומיד רודף אחרי החוטפים. לאחר שהמרדף מוביל דרך חור עיוות, החוטפים מבצעים נחיתה בטוחה עם להקת החייזרים חסרי ההכרה בבסיסם על כדור הארץ, כאשר שפ נוחת בהתרסקות לתוך יער סמוך, מה שגורם לו לאבד את הכרתו באופן זמני. החוטפים לוקחים את השבויים המורדמים למעבדה של הבסיס לאירועים המתרחשים בקליפ של "Harder, Better, Faster, Stronger".

קבלה
----

"Digital Love" זכה לגיבוי עם "Aerodynamic" בשל מספר ניגונים שווים במועדונים. השיר הגיע למקום ה-14 במצעד הסינגלים הבריטי ולמקום התשיעי במצעד שירי הדאנס קלאב בארצות הברית. הוא גם הגיע למקום ה-67 באוסטרליה, יחד עם הבי-סייד שלו, "Aerodynamic".

השיר הופיע בפרסומת טלוויזיה של גאפ. הפרסומת הציגה את שני חברי דאפט פאנק חובשים את הקסדות והכפפות הרובוטיות שלהם, כמו גם חולצות ג'ינס וג'ינס של גאפ. הם הופיעו רוקדים עם ג'ולייט לואיס. כשנשאל על הריקוד של דאפט פאנק בפרסומת, גי-מנואל דה הומם-קריסטו אמר: "זה נראה ממש פשוט לעשות, אבל כשאתה על צעד עם הצוות, זה ממש לא, למרות שהכוריאוגרף היה ממש נחמד".

קישורים חיצוניים
----------------

* מידע על היצירה "Digital Love" באתר מיוזיק בריינז
* מידע על הסינגל "Digital Love" באתר מיוזיק בריינז
* מידע על היצירה "Digital Love" באתר Discogs
* סרטון השיר "Digital Love" באתר יוטיוב

הערות שוליים
------------

1. ↑  - YouTube, www.youtube.com
2. ↑  Chris Gil, ROBOPOP, ‏3 January 2006
3. ↑  Michael Hamersly, ""Ask the DJ"", The Miami Herald, ‏6 במרץ 2007

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 3888f64b-f8ce-3e3d-a2f7-23d83697f43d
* MusicBrainz work: 3ce28f52-096d-337a-b58b-d266aa95869b

 |
**סאבו דגסטיר**, המוכר יותר בשם **סאבו** (באנגלית: **Sabu Dastagir**), היה שחקן קולנוע אמריקאי ממוצא הודי שהתפרסם בעיקר כנער בשנות ה-30 וה-40 בארצות הברית ובריטניה.

ביוגרפיה
--------

הוא נולד בהודו בשם **Selar Sabu**. אביו היה מהוט בשירותו של מהרג'ה. בגיל 13 התגלה על ידי צוות חיפוש שנשלח על ידי המפיק אלכסנדר קורדה כדי למצוא שחקן לסרט "נער הפיל" לפי ספרו של רודיארד קיפלינג.

הוא הוטס לבריטניה ביחד עם אחיו, למד אנגלית והופיע בסרט בהצלחה. קורדה בחר בו בסרט "התוף" (1938) שגם הוא היה הצלחה גדולה.

ב-1940 עבר לארצות הברית ולוהק לתפקיד ראשי בסרט הגנב מבגדד וב-1942 לוהק לתפקיד "מוגלי" בסרט ספר הג'ונגל בבימויו של זולטאן קורדה.

הוא הוחתם בסרטי יוניברסל והופיע בסרטים: "לילות ערב" (1942), "פרא לבן" (1943) ו"אשת הקוברה" (1944).

בשנת 1944 קיבל אזרחות אמריקאית וגויס לחילות האוויר של צבא ארצות הברית כמטילן בגזרת האוקיינוס השקט. על שירות זה הוענק לו צלב התעופה המצוינת.

לאחר השחרור דעכה הקריירה שלו. ב-1947 שיחק בסרט "נרקיס שחור" לצידה של דברה קר.

ב-1949 שיחק בסרט "שירת הודו" שם הכיר את אשתו, השחקנית מרילין קופר ונולדו להם שני ילדים.

ב-1960 נקבע לכבודו כוכב בשדרת הכוכבים של הוליווד.

סרטו האחרון היה "זהירות, נמר בעיר" לצידו של בריאן קית'. הוא מת מהתקף לב בגיל 39, לפני שהסרט יצא לאקרנים.

פילמוגרפיה חלקית
----------------

* "נער הפיל" – (1937)
* "התוף" – (1938)
* "הגנב מבגדד" – (1940)
* "ספר הג'ונגל" – (1940)
* "אשת הקוברה – (1942)
* "נרקיס שחור" – (1947)
* "שירת הודו" – (1949)
* "זהירות, נמר בעיר" – (1964)

קישורים חיצוניים
----------------

ויקישיתוף מדיה וקבצים בנושא **סאבו** בוויקישיתוף

* סאבו, במסד הנתונים הקולנועיים IMDb (באנגלית)
* סאבו, באתר AllMovie (באנגלית)
* סאבו, במסד הנתונים הקולנועיים KinoPoisk (ברוסית)
* סאבו, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007459871705171
* BNE: XX1298197
* BnF: cb137515740 (data)
* GND: 121801616
* ISNI: 0000 0001 0803 895X
* LCCN: n92113873
* NKC: xx0168504
* NTA: 383420199
* SNAC: w6c686q7
* SUDOC: 060990252
* VIAF: 100242633
* WorldCat: lccn-n92113873

 |
**בית הכנסת בשידלוב** (בפולנית: **Synagoga w Szydłowie**) היה בית כנסת אורתודוקסי בשידלוב, בפולין קטן. הבניין שוכן ברחוב טרגובה 3.
הוא בית הכנסת העתיק ביותר באזור קיילצה (וויבודות סביינטוקז'ס'ייה) ואחר העתיקים בפולין.

הוא נבנה בשנים 1564-1534 ככל הנראה במקום בית כנסת קודם. הבניין היה מבוצר, עם עמודי תמך כבדים מכל צדדיו, ועם שינות על גגו השטוח. סגנון הבנייה התאפיין ביסודות של רנסאנס מוקדם. קירותיו עוטרו בציורי קיר בארוקיים.
הבניין עבר שיפוץ יסודי באמצע המאה ה-19, בשנים 1847–1863. 
צמוד לבית הכנסת בניין שחציו עשוי עץ וחציו לבנים שימש לעזרת הנשים.

בית הכנסת ניזוק בשנת 1939 כששידלוב נכבשה על ידי גרמניה הנאצית. בכל זאת הוא שרד ושימש לנאצים כמחסן לנשק ומזון.

בית הכנסת בשידלוב, ארון קודש
אחרי המלחמה בימי השלטון הקומוניסטי בפולין הבניין שימש לזמן קצר כבית קולנוע אך ננטש בגלל מצבו התחזוקתי הירוד.
בשנות ה-1960 עבר שיפוץ והפך למרכז תרבות וספרייה של היישוב. הספרייה הייתה ממוקמת בקומה העליונה של עזרת הנשים, בעוד מרכז התרבות התמקם בבניין הראשי, בקומת קרקע. 
בימי השלטון הדמוקרטי המחודש בפולין, בשנת 1995 נסגרה הספרייה בגלל קיצוצים בתקציב. כל הבניין ובמיוחד הגג שהדליף מי גשם, נזקק לשיפוצים. העבודות גרמו לשינויים במראה הבניין אך בפנים הוא נשאר כפי שהיה. בולט בתוכו ארון הקודש שנבנה בזמנו בתוך הקיר. 

המרשם הרשמי של הבניינים החשובים בממלכת פולין שנערך בימי המשטר הצארי הרוסי בשנים 1844–1845 על ידי קז'ימייז' סטרונצ'ינסקי, מתאר את בית הכנסת של שידלוב כאחד הבניינים הבולטים מבחינה אדריכלית בארץ זו.

ראו גם
------

* יהדות שידלוב

לקריאה נוספת
------------

* *Samuel Gruber and Phyllis Myers -* Survey of Historic Jewish Monuments in Poland*- Report to the Presidents Commission for the Preservation of America's Heritage Abroad, Jewish Heritage Council World Monuments Fund, Nov. 1995, p. 46*
* Maria and Kazimierz Piechotka - *Heaven's Gates; Wooden synagogues in the Territories of the Former Polish-Lithuanian Commonwealth*,, Wydawnictwo Krupski i S-ka, Warsaw, 2004, p. 174

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בית הכנסת בשידלוב** |

* בית הכנסת בשידלוב באתר השטעטל הווירטואלי (באנגלית)
**אנה לואיז גררסהיים** (בגרמנית: **Anna Louise Gerresheim**‏; 8 במרץ 1852 – 1 בדצמבר 1921) הייתה אמנית נוף גרמנית, ציירת פורטרטים ותחריטים. היא הייתה בין מייסדי מושבת האמנים בארנשופ ליד הים הבלטי.

ביוגרפיה
--------

אנה גררסהיים נולדה בשנת 1852. היא הייתה השלישית מבין שמונת הילדים שנולדו לאדוארד אדולף גררסהיים, חבר מועצת העיר ריבניץ, ואשתו דורותיאה הנרייט. אף על פי שנשים לא הורשו ללמוד באקדמיות לאמנות באותה תקופה, הוריה אפשרו לה, בשנת 1874, לבקר בבית הספר לאמנות של אוגוסט טום דיק (1831–1893) בדרזדן.

לאחר מות האב בשנת 1876 בילתה גררסהיים ארבע שנים בברלין באקדמיה הפרוסית לאמנויות, ולמדה ב"כיתת הנשים "של קרל גוסוב. בשנת 1880 ביקרה גררסהיים במושבת האמנים בהורנבק הדנית. בשנת 1882 בילתה שלושה חודשים בלונדון ובויילס, שמה הכינה כמה ציורי פורטרטים. בשנת 1883 בילתה גררסהיים שלושה חודשים בפריז בביקור לימודי אצל אמיל אוגוסט קרולוס-דוראן וז'אן ז'אק הנר.

אנה גררסהיים, ילדים משחקים
בשנת 1884 הפכה גררסהיים לחברת באיגוד האמנות בברלין. בשנת 1885 ביקרה בארנשופ לראשונה ועם אחותה ברטה (1846–1916), היא בנתה בית שם בכפר הדייגים. אליהן הצטרפה בשנת 1906 אחות נוספת אוגוסט (1838–1908), שכמו ברטה הייתה גם היא ציירת. אף אחת משלוש האחיות לא נישאו.

אנה גררסהיים נפטרה בביתם בארנשופ ונקברה בכפר.

יצירה
-----

גררסהיים יצרה בעיקר דיוקנאות וציורי ז'אנר במהלך שנותיה באקדמיה בברלין. היא ציירה תמונות נוף רבות של הים הבלטי לאחר 1880, בהשפעת שהותה בהורנבק וההשפעות שהיו עליה של ציורי הדייגים של פדר סוורין קרויר ונופי הים של קריסטיאן זאהרטמן.

בשנת 1881 הוצג אחד מציוריה בתערוכת האקדמיה לאמנות בברלין. היא השתתפה משנת 1884 בתערוכות של איגוד האמנות בברלין. גררסהיים יצרה בעיקר עבודות עם מוטיבים של החוף הבלטי בתקופתה בארנשופ. היא הייתה עדיין פעילה שם אחרי 1918, כאשר אמנים רבים עזבו את הכפר.

קישורים חיצוניים
----------------

ויקישיתוף מדיה וקבצים בנושא **אנה גררסהיים** בוויקישיתוף

הערות שוליים
------------

1. ↑  Ulrich Thieme, Felix Becker at all (1921). Allgemeines Lexikon der Bildenden Künstler von der Antike bis zur Gegenwart (in German). Vol. 14. E. A. Seemann, Leipzig. p. 482.
2. ↑  Ruth Negendanck (2002). *Anna Gerresheim: ihr Weg nach Ahrenshoop* (in German). Verlag Atelier im Bauernhaus, Fischerhude.

|  |  |
| --- | --- |
| בקרת זהויות עריכת הנתון בוויקינתונים | 
* GND: 124853714
* ISNI: 0000 0000 5336 7237
* LCCN: nr2004031380
* ULAN: 500348940
* VIAF: 57556784
* WorldCat: lccn-nr2004031380

 |
**תיאודור ויליאם לאנג'** (נולד ב-5 בינואר 1948) הוא שחקן, במאי ותסריטאי, המוכר בשל תפקידו כמוזג אייזק וושינגטון בסדרת הטלוויזיה "ספינת האהבה" ששודרה בשנות ה-70 וה-80.

ביוגרפיה
--------

לאנג' נולד וגדל באוקלנד שבמדינת קליפורניה. הוא למד באקדמיה המלכותית לאמנות הדרמה בלונדון. עם סיום לימודיו שב לארצות הברית, ובין 1968 ל-1972 השתתף במחזמר שיער, בגרסה הראשונה בה הועלה בברודוויי. הופעתו הקולנועית הראשונה הייתה בסרט התיעודי "Wattstax" ב-1973. בשנים 1974 ו-1975 גילם את דמותו של ג'וניור בקומדיית המצבים "That's My Mama" ששודרה ברשת ABC.

ב-1977 החל לגלם את תפקידו של המוזג אייזק וושינגטון בסדרת הטלוויזיה "ספינת האהבה" ששודרה אף היא ברשת "ABC". הוא השתתף בסדרה עד ירידתה מהמרקע ב-1986. במהלך השנים גם ביים וכתב כמה מהפרקים.

לאחר ירידת הסדרה מהמרקעים המשיך לעסוק בכתיבה ובבימוי. בין היתר, ביים פרקים בסדרות הטלוויזיה "מואישה", דארמה וגרג", ו"איב", כן ביים מחזות בתיאטרון, עליהם זכה בפרסים מקומיים, והשתתף בתפקידים קטנים ותפקידי אורח בסרטי קולנוע וסדרות טלוויזיה שונות.

חייו האישיים
------------

לאנג' היה נשוי בין 1978 ל-1989 לשריל תומפסון ולזוג נולדו שני בנים. ב-2001 נישא בשנית למארי ליי.

קישורים חיצוניים
----------------

ויקישיתוף מדיה וקבצים בנושא **טד לאנג'** בוויקישיתוף

* טד לאנג', במסד הנתונים הקולנועיים IMDb (באנגלית)
* טד לאנג', באתר AllMovie (באנגלית)
* טד לאנג', במסד הנתונים הקולנועיים KinoPoisk (ברוסית)
* טד לאנג' במסד הנתונים IBDB (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5239 6984
* LCCN: nr98027695
* NKC: xx0161712
* SNAC: w6wh35jf
* VIAF: 14684290
* WorldCat: lccn-nr98027695

 |
**סוזאן פלאשט** (באנגלית: **Suzanne Pleshette**; ‏31 בינואר 1937 – 19 בינואר 2008) הייתה שחקנית קולנוע, תיאטרון, וטלוויזיה יהודייה-אמריקאית.

משפחה
-----

פלאשט נולדה ב-31 בינואר 1937 בברוקלין הייטס, ניו יורק שבארצות הברית למשפחה יהודית ממוצא רוסי ואוסטרו-הונגרי. אמה ג'רלדין (שם משפחה מנעורים קפלן), הייתה רקדנית ואמנית שהופיעה תחת שם הבמה ג'רלדין ריברס. אביה יוג'ין היה מנהל הבמה, מנכ"ל הרשת ומנהל תיאטרון סרטי פרמאונט בברוקלין.

קריירת המשחק
------------

לאחר שסיימה כבוגרת תיכון מנהטן לאמנויות הבמה, למדה סוזאן באוניברסיטת סירקיוז במשך סמסטר אחד לפני שעברה למכללת פינץ'.

את קריירת המשחק החלה פלאשט בתיאטרון, כאשר הופיעה במחזה של הסופר מאיר לוין בשנת 1957. לאחר כמה שנים החלה לבסס את משחקה בסדרות טלוויזיה רבות כגון "כביש 66", "הנמלט", "שם המשחק" ועוד.

לאחר קריירת תיאטרון וטלוויזיה מצליחה, עברה פלאשט לשחק בסרטי קולנוע "נער הגיישה" (1958) "הציפורים" של הבמאי אלפרד היצ'קוק, "נבדה סמית'", "צרור של צרות", "הכל אודות אהבה" (1962), ו"על גבורה ואהבה" (1964), אתם הופיעה עם בעלה טרוי דונהיו לו הייתה משואה תקופה קצרה, "תינוק מוזר במשפחה" (1966), "תעתועי שחור הזקן" (1968) ו"עם הכלב לצמרת" (1976).

פלאשט גם דיבבה את זירה בסרט "מלך האריות 2: מלכות סימבה", וכן את יובאבה ואת אחותה זניבה בסרט "המסע המופלא".

פלאשט המשיכה לפעול בתחום המשחק עד שנת 2004. היא נפטרה מאי-ספיקת נשימה כתוצאה מסרטן ריאות ב-19 בינואר 2008, 12 ימים לפני יום הולדתה ה-71.

קישורים חיצוניים
----------------

ויקישיתוף מדיה וקבצים בנושא **סוזאן פלאשט** בוויקישיתוף

* סוזאן פלאשט, במסד הנתונים הקולנועיים IMDb (באנגלית)
* סוזאן פלאשט, באתר AllMovie (באנגלית)
* סוזאן פלאשט, באתר Rotten Tomatoes (באנגלית)
* סוזאן פלאשט, במסד הנתונים הקולנועיים KinoPoisk (ברוסית)
* סוזאן פלאשט, באתר MusicBrainz (באנגלית)
* סוזאן פלאשט, באתר Discogs (באנגלית)
* סוזאן פלאשט, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007409280705171
* BIBSYS: 3110686
* BNE: XX4579909
* BnF: cb13898553q (data)
* GND: 132179164
* ISNI: 0000 0001 1570 3938
* LCCN: n88226416
* MusicBrainz: 422d8be6-52c7-404e-a6d7-5ace5707df21
* NLK: KAC2020P9228
* NTA: 315805099
* SNAC: w6sw1zmz
* SUDOC: 060312637
* VIAF: 51876340
* WorldCat: lccn-n88226416

 |
**אוניברסיטת מוצרטיאום** (בגרמנית: **Universität Mozarteum Salzburg**) היא אוניברסיטה למוזיקה ואמנויות הדרמה בזלצבורג. היא קרויה על שמו של בן העיר המפורסם 
ביותר, וולפגנג אמדאוס מוצרט.

לתזמורת המוצרטיאום של זלצבורג קדמה "אגודת המוצרטיאום למוזיקה של הקתדרלה", שנוסדה בשנת 1841 בהמרצת אלמנתו של מוצרט, **קונסטנצה ובר מוצרט**. מטרתה המוצהרת הייתה "עידון הטעם המוזיקלי הן במוזיקה כנסייתית והן בקונצרטים". במשך המאה ה-19 היו הקונצרטים של התזמורת, שנקראה בשנת 1908 באופן רשמי "תזמורת המוצרטיאום", למרכז חיי המוזיקה של זלצבורג.

קומפלקס אולמות הקונצרטים הקרוי "מוצרטיאום" בזלצבורג נבנה בשנים 1910-14 על ידי אדריכל ממינכן, **ריכרד ברנדל** (1875-1955). האולם מכיל עוגב היסטורי, שבנתה הפירמה האוסטרית ריגר.

קרן מוצרטיאום הבינלאומית, המסונפת לאוניברסיטה, אוספת חפצים הקשורים במוצרט, מקיימת את אולם המוצרטיאום וספריית מוצרט ("ביבליותקה מוצרטיאנה"), את הבית שבו נולד מוצרט ומקומות אחרים בזלצבורג, הקשורים במלחין.

הקרן עורכת מדי שנה פסטיבל מוצרט, שבוע של ביצועי יצירות משל המלחין סביב תאריך הולדתו, 27 בינואר. הפסטיבל נחשב לנקודת שיא אמנותית בלוח הקונצרטים האירופאי. נוסף לכך מציגה הקרן עד עשרים הופעות אחרות לאורך השנה.

קישורים חיצוניים
----------------

ויקישיתוף מדיה וקבצים בנושא **אוניברסיטת מוצרטיאום** בוויקישיתוף
* 

* אתר האינטרנט הרשמי של אוניברסיטת מוצרטיאום
* אוניברסיטת מוצרטיאום, ברשת החברתית פייסבוק

* אוניברסיטת מוצרטיאום, ברשת החברתית אקס (טוויטר)

* אוניברסיטת מוצרטיאום, ברשת החברתית אינסטגרם

* אתר אוניברסיטת מוצרטיאום
* Institute for historical and modern-day Mozart Opera Interpretation המכון לפרשנות היסטורית ומודרנית של האופרות של מוצרט

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb156156181 (data)
* GND: 5299663-3
* ISNI: 0000 0000 9980 4105
* LCCN: no2003100028
* MusicBrainz: ed67d869-1ac4-4ff9-8ce9-1d584a7dfb1a
* SUDOC: 159329744
* VIAF: 148202921
* WorldCat: lccn-no2003100028

 |
**צ'ארלס בצ'לור**, הידוע יותר בכינויו **גריאן** (באנגלית **Grian**; נולד ב-9 באוגוסט 1993) הוא אושיית רשת ויוטיובר אוסטרלי, המוכר בעיקר מסרטוני מיינקראפט שהוא מעלה לערוץ היוטיוב שלו Grian מאז 2014. נכון לפברואר 2023 לערוץ שלו יש מעל 8 מיליון משתמשים רשומים, סך הכל 711 סרטונים שפורסמו, לסרטון הנצפה ביותר שלו יש מעל 83 מיליון צפיות, ויש לו כ-2,184 מיליון צפיות באופן מצטבר.

ראשית חייו
----------

צ'ארלס בצ'לור נולד באנגליה. בגיל 7 עבר עם משפחתו ליפן ולאחר כמה שנים – לארצות הברית, שם הוציא תואר בביולוגיה.

קריירה
------

גריאן עיצב תפאורות לערוץ CraftedMovie, שיצר סרטונים קצרים של מיינקראפט. הפופולריות של הערוץ פחתה וגריאן עזב אותו. גריאן פיתח את פרויקט Wynncraft עם כמה מחבריו הוותיקים מהערוץ.

בשנת 2018 הצטרף ל-Hermitcraft.

גריאן הוא משתתף קבוע בתחרות משחקי מיינקראפט MCC ‏(Minecraft Championship) וניצח כמה פעמים.

### Hermitcraft

Hermitcraft הוא שרת מיינקראפט הישרדותי רב-משתתפים פרטי ולמוזמנים בלבד, המורכב מהשחקנים הטובים בעולם, שנוצר ב-2012 (שרת המיינקראפט ביוטיוב הוותיק ביותר).

מיולי 2018, מהעונה השישית, גריאן משתתף בשרת, מה שחיזק את הפופולריות של השרת ושל הערוץ שלו.

### Wynncraft

גריאן הוא אחד ממנהלי Wynncraft, שרת מיינקראפט פומבי שמבוסס על ז'אנר משחק תפקידים המוני ברשת (MMORPG), שנוצר ב-2011.

השרת מבוסס על משחקי MMORPG ומשתתפים בו 2 מיליון שחקנים, שיא העולם בכמות השחקנים בשרת מיינקראפט MMORPG.

חיים אישיים
-----------

התחתן בקיץ 2020.

קישורים חיצוניים
----------------

* Grian, ברשת החברתית פייסבוק
* Grian, ברשת החברתית אקס (טוויטר)
* Grian, ברשת החברתית אינסטגרם
* Grian, סרטונים בערוץ היוטיוב
* Grian - Bio, Facts, Family Life of English YouTuber באתר TheFamousPeople

הערות שוליים
------------

1. ↑  Yanna Berman Erez, Grian YouTube stats and analytics, ThoughtLeaders, ‏27 לפברואר 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"Grian (יוטיובר)"**.
מנגנון גלגל חופשי
המנגנון בהקשר גלגל אחורי של אופניים. החור בכיפה השחורה הקטנה שבמרכז מיועד למנגנון שחרור מהיר לגלגל.
קול סיבוב גלגל חופשי
**מנגנון גלגל חופשי** (אנגלית **Free wheel mechanism**) הוא אחד המנגנונים האפשריים לחיבור גלגל השיניים האחורי באופניים אל הגלגל האחורי. בישראל נהוג המונח הגרמני **פריי-לוף** (**Freilauf**). 

החיבור הפשוט ביותר האפשרי של גלגל השיניים האחורי באופניים לגלגל האחורי הוא הושבתם על אותו הציר, ללא חציצה. בחיבור כזה, לשניהם אותה מהירות סיבובית. לכן, בחיבור כזה, ובתלות ביחס ההעברה בין גלגל השיניים האחורי לגלגל השיניים הקדמי, נוצר קשר בין מהירות הסיבוב של הגלגל האחורי למהירות הסיבוב שהאופניים משרים על הדוושות. 

יוצא מזה שללא מנגנון הסיבוב החופשי, הרוכב נדרש למאמץ הרבה יותר גדול על מנת לשלוט על האופניים. שכן האופניים מעבירים לדוושות את התנועה הסיבובית של הגלגל האחורי. בנוסף לכך, מאחר שהשרשרת לא מפסיקה לנוע כאשר האופניים בתנועה, קשה יותר לממש מנגנון של העברת הילוכים. על כן, במנגנון סיבוב חופשי, מנתקים את התנועה הסיבובית של הגלגל האחורי מהתנועה הסיבובית של גלגל השיניים האחורי. ואז, רק כאשר הרוכב מסובב את הדוושות לפי רצונו, הוא משרה על גלגל השיניים האחורי תנועה סיבובית. ורק אז נוצר קשר מכני לגלגל האחורי, באופן שגלגל השיניים האחורי מוסיף לסיבוב של הגלגל האחורי בכיוון ההתקדמות בלבד.

מנגנון הסיבוב החופשי הוא המקובל במרבית האופניים. בניגוד לכך, מאחר שבאופני הפיקסי אין הילוכים, בחלקם גם לא משתמשים בו. באופניים בעלי מנגנון סיבוב חופשי, אדם יכול לעמוד על הקרקע ולהניע את האופניים על ידי משיכת כידון האופניים קדימה או אחורה. וזאת בקלות רבה מאוד, כמעט ללא מאמץ. גם בהנעתם קדימה וגם בהנעתם אחורה, הגלגלים והשלדה של האופניים ינועו בכיוון הנדרש. אך בתנועה קדימה לא יהיה סיבוב של הדוושות, גלגלי השיניים או השרשרת. ובתנועה אחורה, כן יהיה סיבוב של חלקים אלו.

לפעמים מכנים פריי-לוף את כל הקסטה, כלומר את כל גלגלי השיניים האחוריים, אם אלו מחוברים לציר הגלגל באמצעות הברגה. אפשרות מתקדמת יותר של קסטה, אשר אינה מכונה פריי-לוף, היא שאוסף גלגלי השיניים האחוריים מחוברים על תושבת. בחיבור של תושבת, מנגנון הגלגל החופשי שתואר נמצא בתוך התושבת.

קישורים חיצוניים
----------------

ויקישיתוף מדיה וקבצים בנושא **מנגנון גלגל חופשי** בוויקישיתוף
פירוש נוסף ערך זה עוסק בהוגה ומרצה בכיר. אם התכוונתם לאחד ממייסדי המכון הפתלוגי ובית הספר לרפואה בירושלים, ראו הנרי אונגר (פרופסור).

**הנרי אוּנְגֶר** (Unger; נולד ב-1951 בקרקוב, פולין) הוא פילוסוף, הוגה ומרצה בכיר בדימוס באוניברסיטת תל אביב.

מחקריו ופעילויותיו האקדמיים
---------------------------

אונגר קיבל את תואר הדוקטור מאוניברסיטת תל אביב בתחום הפילוסופיה ותיאוריה של הספרות. מאז שנת 1973 לימד באוניברסיטת תל אביב, תחילה במחלקה לפילוסופיה ובבית הספר לחינוך, ומשנת 1995 בפקולטה לאמנויות. אונגר מגדיר את עצמו אתאיסט וסוציאליסט. מרצה על מספר תחומים: אושר, אלוהים, ספרות, פילוסופיה, קולנוע, אמנות, תרבות, קפיטליזם ועוד.

תחומי ההתמחות שלו הם "הטרקטטוס" של ויטגנשטיין, פילוסופיה אנליטית של המאה העשרים, אסתטיקה, ספרות העולם וסמיוטיקה של תרבויות.

בשנים 1996–2005 ניהל את התוכנית הרב-תחומית בפקולטה לאמנויות, ושנתיים נוספות את התוכנית הבין-תחומית לתארים מתקדמים באוניברסיטת תל אביב. בשנת 1995 הקים את בית הספר לקולנוע שבמדרשה לאומנות בבית ברל, ועמד בראשו עד שנת 2007. בשנים 2000–2006 שימש כחבר "המועצה הישראלית לקולנוע".

בשנת 2000 ובשנת 2006 זכה בתואר "מרצה מצטיין" מטעם הרקטור של אוניברסיטת תל אביב.

בשנים האחרונות מתמחה אונגר בבניית קורסים רב-שנתיים, כגון קורס על תרבות המערב מהומרוס ועד זמננו, שהתחיל את פעילותו ב"בית אריאלה" (תל אביב) בשנת 2004 ונמצא כעת בשנתו השמינית, וקורס מקיף על הפילוסופיה המערבית מאפלטון עד דרידה, המיועד להימשך חמש עשרה שנה.

אונגר מרבה להרצות במסגרות שונות ובתחומי עניין מגוונים - מפילוסופיה, דרך ספרות, אתיקה, אסתטיקה, אמנויות, ועד קולנוע עכשווי. בשנת הלימודים תש"ס העביר ב"סדרת הדקאן" של הפקולטה לאמנויות קורס בשם "על כנפי איקארוס" – שזכה להדים רבים – ובו ניסה לפתח קריטריונים לשיפוט אסתטי בעידן הפוסט-מודרני.

משפחתו
------

אונגר נולד בעיר קרקוב שבפולין בשנת 1951, מתגורר בתל אביב ונשוי לסברינה אונגר. לזוג בן ובת.

### ספרים, מאמרי מחקר ופרסומים

* במשך שנים כתב פובליציסטיקה ב"מעריב" וב"חדשות", ופרסם כחמש מאות מאמרים בתחומי ספרות, פילוסופיה ותרבות כללית בעיתונים "מעריב", "ידיעות", "הארץ" ו"דבר".
* ספרו "קולנוע ופילוסופיה" (דביר, 1992), שהיה ממבשרי הזיקה שבין שתי הדיסציפלינות, זכה להצלחה רבה.

פעילות ציבורית
--------------

* בשנים 2000–2006 שימש כחבר "המועצה הישראלית לקולנוע".

בתרבות
------

היוצר הישראלי אריק ברמן חיבר בהשראת הרצאתו של אונגר שני שירים באלבומו "אהבה ואלוהים אחרים". שני השירים מתבססים על מגמות שאונגר מציג בקורס "תחנות בתרבות המערב". שמות השירים הם "איפה המצלמה שלי" ו"הלא כלום". בזה האחרון אף מופיעים קטעים מוקלטים מן ההרצאות כחלק מהיצירה.

לקריאה נוספת
------------

* הנרי אונגר, **קולנוע ופילוסופיה**, תל אביב: דביר, 1991

קישורים חיצוניים
----------------

* הערוץ של הנרי אונגר באתר יוטיוב

הרצאות נבחרות
* ד"ר הנרי אונגר - "סנס ונונסנס באמנויות" - סדרת הרקטור באוניברסיטת תל אביב 2005
* הנרי אונגר מרצה על ג'ויס, סרטון באתר יוטיוב
* הנרי אונגר מרצה על "אל המגדלור" של וירג'יניה וולף, סרטון באתר יוטיוב
* הנרי אונגר מרצה על "אמא קוראז' וילדיה של ברטולד ברכט,סרטון באתר יוטיוב.

הערות שוליים
------------

1. ↑  קישור לקליפ באתר יוטיוב
**בטי האטון** (באנגלית: **Betty Hutton**;‏ 26 בפברואר 1921 – 12 במרץ 2007) הייתה שחקנית קולנוע וטלוויזיה, רקדנית, זמרת ובדרנית אמריקאית.

קורות חיים
----------

האטון נולדה בבאטל קריק, מישיגן, בשם "Elizabeth June Thornburg ". כשהייתה בת שנתיים, נטש אביה את המשפחה, ואמה השתיינית נותרה לבדה לגדל את האטון ואחותה מריון. במהלך תקופת השפל הגדול התפרנסה האם מהובלת רהיטים מרופדים וכן מתפעול מסבאת ספיק איזי, בה גם הופיעו בנותיה. עקב פעילות זו, שהייתה בלתי חוקית במהלך תקופת היובש, הן נאלצו לנדוד ממקום למקום עד שהתיישבו בדטרויט, שם השלימה בטי את לימודיה. מנצח תזמורת ג'אז בשם וינסנט לופז התרשם מהופעתה ועזר לה להיכנס לעולם הקולנוע. הופעותיה הראשונות בקולנוע היו בתפקידים קצרים במחזות זמר של חברת האחים וורנר.

לאחר מכן הוחתמה על חוזה בסרטי פרמאונט והקריירה שלה החלה לפרוח. היא הופיעה בקומדיות ומחזות זמר לצידם של בוב הופ, פרד אסטר, בינג קרוסבי ועוד.

ב-1943 הפכה לכוכבת מפורסמת כאשר כיכבה במשחקה בסרט "הנס של מורגן קריק", בה גילמה נערה חביבה אך קלת דעת המבלה במסיבה, ולאחר מכן מתעוררת נשואה ובהריון, אך אינה זוכרת מיהו בעלה. הסרט שהיה הצלחה גדולה, נאסר במספר מדינות שמרניות בארצות הברית.

האטון הייתה ידועה באופייה הסוער וכונתה בשם "הפצצה הבלונדינית".

הצלחתה הגדולה ביותר של האטון הייתה בתפקיד אנני אוקלי במחזמר אנני אוקלי אשת לפידות לצידו של הווארד קיל בשנת 1950. היא נבחרה להחליף את ג'ודי גארלנד שפרשה בגלל תשישות נפשית. על תפקיד זה הייתה מועמדת לפרס גלובוס הזהב לשחקנית הטובה ביותר - סרט קומדיה או מוזיקלי.

בעקבות הצלחתה זו נבחרה לשחק בסרט ההצגה הגדולה בתבל בבימויו של ססיל ב. דה-מיל. הסרט העוסק בחיי קרקס, זכה להצלחה גדולה ולפרס אוסקר על הבימוי והתסריט אבל האטון הסתכסכה עם המפיקים והאולפנים סירבו להעסיק אותה. סרטה האחרון היה "פגישת מחזור" ("Spring Reunion") לצידו של דיינה אנדרוז בשנת 1957.

היא המשיכה בהופעות בטלוויזיה, בברודוויי ובלאס וגאס. ב-1959 שיחקה בסיטקום "The Betty Hutton Show". כן הופיעה בתוכניות של דינה שור ולוסיל בול. היא הוציאה גם מספר תקליטים.

האטון הייתה נשואה ארבע פעמים. היא מתה בביתה בפאלם ספרינגס בגיל 86 מסיבוכים של סרטן המעי הגס.

קישורים חיצוניים
----------------

ויקישיתוף מדיה וקבצים בנושא **בטי האטון** בוויקישיתוף
* אתר האינטרנט הרשמי של בטי האטון

* בטי האטון, במסד הנתונים הקולנועיים IMDb (באנגלית)

* בטי האטון, באתר "אידיבי", מאגר הידע העברי לקולנוע ישראלי ועולמי

* בטי האטון, באתר AllMovie (באנגלית)

* בטי האטון, במסד הנתונים הקולנועיים KinoPoisk (ברוסית)

* בטי האטון, באתר אייטונס (באנגלית)

* בטי האטון, באתר ספוטיפיי

* בטי האטון, באתר Last.fm (באנגלית)

* בטי האטון, באתר AllMusic (באנגלית)

* בטי האטון, באתר MusicBrainz (באנגלית)

* בטי האטון, באתר Discogs (באנגלית)

* בטי האטון, באתר Genius
* הפצצה הבלונדינית בטי האטון הלכה לעולמה, באתר מוטק'ה
* בטי האטון, באתר TCM
* בטי האטון, באתר "Find a Grave" (באנגלית)
* בטי האטון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007334876505171
* BNE: XX1297198
* BnF: cb139261279 (data)
* GND: 132748150
* ISNI: 0000 0003 6840 2404
* LCCN: n80151126
* MusicBrainz: ed785e34-4657-4dd1-974c-f5aa196d5988
* NARA: 10567863
* NKC: xx0164873
* NTA: 113505574
* SNAC: w6v70ch8
* SUDOC: 059673125
* VIAF: 34645624
* WorldCat: lccn-n80151126

 |
**בטי סגל** (ביידיש: **בעטי סעגאַל**; 1 בספטמבר 1916 – 10 באוגוסט 1985) הייתה שחקנית וזמרת יהודייה-פולנייה וישראלית, שפעלה בווילנה ובישראל.

ביוגרפיה
--------

בטי בת ישראל נולדה בשנת 1916 בעיר וילנה, שבילדותה הייתה לחלק מפולין (כיום בירת ליטא). למדה משחק בסטודיו הדרמטי בווילנה בהדרכתו של איבוֹ גאל (אנ'). שיחקה בווילנה בתיאטרון הבובות "מידים".

לאחר מלחמת העולם השנייה והשחרור מן המחנות, הגיעה למחנות העקורים במינכן שבאזור הכיבוש האמריקאי בגרמניה, ושם שיחקה בתיאטרון שארית הפליטה – "התיאטרון היהודי של מינכן" (ביידיש: מינכענער ייִדישער טעאַטער, ובראשי תיבות: מיט). זמן לא רב לאחר המלחמה נישאה לשחקן והבמאי ישראל סגל, מי שהיה המנהל האמנותי של התיאטרון בגטו וילנה ולאחר מכן ממייסדי תיאטרון שארית הפליטה בגרמניה. בקיץ 1949 עלו השניים לישראל בעלייה ההמונית שלאחר קום המדינה והתיישבו בתל אביב.

בארץ שיחקה בתיאטרון המטאטא, התיאטרון העירוני באר שבע, תיאטרון יידי ועוד. בשנת 1958 הצטרפה לתיאטרון אֹהל (5 שנים אחרי בעלה), ושיחקה בו עד לסגירתו בשנת 1969. השתתפה בכעשרים הצגות, בהן: "החולה המדומה", "חשמלית ושמה תשוקה", "הקמצן" ו"הכתובה".

בשנים 1961–1976 שיחקה במספר סרטים ישראליים, בהם "ניני" (1963), "הילד מעבר לרחוב" (1965) ו"טוביה ושבע בנותיו" (1968).

הייתה נשואה כ-40 שנה לישראל סגל, והתגוררה עמו ברחוב גורדון בתל אביב. במשך שנים רבות סעדה את בן-זוגה, שחלה בפרקינסון.

סגל טבעה בקיץ 1985 בחוף תל אביב, לאחר שהים היה סוער והמצילים נעדרו מעבודתם; גופתה נמשתה בבוקר מחוף גורדון. בת 68 במותה. אלמנהּ, ישראל, נפטר מספר שבועות אחריה. השניים נקברו זה לצד זה בבית העלמין הדרום.

קישורים חיצוניים
----------------

* בטי סגל, במיזם "אישים" לתיעוד היצירה הישראלית
* בטי סגל, במסד הנתונים הקולנועיים IMDb (באנגלית)
* בטי סגל, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* בטי סגל, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* חיים נגיד, השחקנית שטבעה בים, מעריב, 18 באוגוסט 1985

הערות שוליים
------------

1. ↑  בטי סגל, במיזם "אישים" לתיעוד היצירה הישראלית.
2. 1 2  בטי סגל באתר חברה קדישא ת"א–יפו.
3. ↑  בין הבאים, דבר, 7 ביולי 1949.
4. ↑  ברוך נאה, המצילים נעדרו מעבודתם: שישה טבעו בתל-אביב – אחת מתה, מעריב, 11 באוגוסט 1985.; חיים נגיד, השחקנית שטבעה בים, מעריב, 18 באוגוסט 1985.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1062303180
* VIAF: 311706896
* WorldCat: viaf-311706896

 |
**גיא סלניק** (נולד 2 באוקטובר 1991) הוא שחקן טלוויזיה ישראלי.

ביוגרפיה
--------

סלניק נולד וגדל בחולון. בשנת 2010 התגייס סלניק לצה"ל, ושירת במנהל האזרחי.

קריירה
------

תחילת הקריירה של סלניק כשחקן הייתה ב-2008, כשגילם את גיא שגב בטלנובלה "בובות". 

ב-2009 השתתף בתוכנית "האמת העירומה" בתפקיד שביט. 

בשנת 2010 השתתף בסדרה "100 בתנ"ך" בתפקיד גיא נגר, לצד ירדן בר-כוכבא ואחרים. באותה שנה גילם את חצב קליין, בנו של נמרוד (חייל ישראלי שנחטף וחזר אחרי שנים רבות), בסדרה "חטופים". באותה שנה השתתף בשני הפרקים הראשונים של הסדרה "חצויה", בתור ערפד. 

מ-2011 עד 2013 השתתף בתפקיד ראשי בסדרת הטלוויזיה לנוער "אליפים"; הוא גילם את דוידי, נער משכונת מצוקה שמגיע לבית הספר לפני שיישלח למוסד לעבריינים. באותה שנה התארח בתוכנית "סבבבנט".

ב-2012 חזר לגלם את "חצב קליין" בעונה השנייה של הסדרה "חטופים". באותה שנה התארח בתוכנית התחרות של ערוץ הילדים - "ששטוס": סלניק הופיע יחד עם כוכבי ערוץ הילדים, שהם דנה פרידר, קובי פרג', רוני דואני וליאור כהן, והתחרה מול כוכבי "הישרדות", עזאם עזאם, איתי שגב, נטלי דדון ואחרים.

ב-2013 התארח ב"סתאאאם" בתפקיד הנמתח. באותה שנה השתתף בסדרת הטלוויזיה "שולחן לשישה" יחד עם נתן דטנר, אלי קרן-אסף, ואחרים.

ב-2015 שיחק בסדרה הישראלית-אמריקאית "DIG" שיצר גידי רף (יוצר "חטופים") בתפקיד אברהם, נער חרדי שמלווה פרה אדומה ושומר עליה במסע מסוכן ברחבי העולם.

בשנת 2016 החל לגלם את אברי שילון בסדרת הנוער "Oboy".

ב-2017 שיחק בסדרה "חברות" בתפקיד החבר של ענבל (שני אביב), שותפתו בסדרה "אליפים"

ב- 2020 השתתף בפרסומת למפעל הפיס ושיחק בתפקיד אורח בסדרה "קופה ראשית".

קישורים חיצוניים
----------------

* גיא סלניק, במיזם "אישים" לתיעוד היצירה הישראלית
* גיא סלניק, במסד הנתונים הקולנועיים IMDb (באנגלית)
* גיא סלניק, באתר "אידיבי", מאגר הידע העברי לקולנוע ישראלי ועולמי
* שיר פילו, ‏"ביום הגיוס חצב היה הרבה יותר אמיץ ממני", באתר ‏מאקו‏, 30 בדצמבר 2012
**סוזן אליזבת' "סוזי" איימיס** (אנגלית: **Susan Elizabeth "Suzy" Amis**; נולדה ב-5 בינואר 1962) היא שחקנית עבר ודוגמנית עבר אמריקאית. התפרסמה בסרטים "החשוד המיידי", "טיטניק", "ספירה לאחור" ו"הבלדה על ג'ו הקטנה".

ביוגרפיה
--------

איימיס נולדה באוקלהומה סיטי לבעלים של חברת בנייה והיא אחת משישה ילדים. החלה את דרכה כדוגמנית בחברת הדוגמנות "פורד" לפני שהופיעה בסרטה הראשון "פנדנגו" לצידם של בעלה הראשון השחקן סם רוברדס וקווין קוסטנר.

ב-1990 שיחקה לצידה של אומה תורמן בקומדיה "מקום בו נמצא הלב" בתפקיד קלואי, בתו של המומחה להריסת בנייני מגורים סטיוארט מק'ביין (דבני קולמן).
ב-1993 זכתה להערכה רבה ולמועמדות לפרס אינדפנדנט ספיריט על הופעתה במערבון "הבלדה על ג'ו הקטנה" בתור הבוקרת ג'וזפין מונאהאן.
ב-1994 הופיעה בסרט הפעולה "ספירה לאחור" בתור קייט, אשתו של המומחה משטרתי לחבלה ג'ימי דוב (ג'ף ברידג'ס).

ב-1995 שיחקה במותחן הפשע המוערך "החשוד המיידי", סרטו הראשון של בריאן סינגר, בתפקיד אדי פינרן עורכת הדין וחברתו של דין קיטון (גבריאל ביירן).

ב-1997 הכירה איימיס את הבמאי המפורסם ג'יימס קמרון על סט סרטו זוכה 11 פרסי האוסקר "טיטניק", בו שיחקה בתור ליזי, נכדתה של רוז קלברט (גלוריה סטיוארט). 

בשנת 1999 שיחקה בסרט המדע הבדיוני "יום הדין" לצד אייס-טי. זה הסרט האחרון שאיימיס שיחקה בו ומאז לא המשיכה לשחק.

חיים אישיים
-----------

בשנת 2000 נישאה לג'יימס קמרון, ולזוג נולדו שתי בנות ובן. בעת שהכירה את קמרון הוא היה נשוי לשחקנית לינדה המילטון, והם התגרשו לאחר שהמילטון גילתה שהוא מנהל רומן עם איימיס במהלך צילומי סרטם.
לאיימיס גם בן אחד מבעלה הראשון סם רוברדס, ב-2005 ייסדה ביחד עם אחותה בית ספר יסודי פרטי בלוס אנג'לס והיא משמשת כבעליו.

פילמוגרפיה
----------

* פנדנגו (1985)
* אורות הכרך (1987)
* בגדים פשוטים (1988)
* טיל גיברלטר (1988)
* טוויסטר (1989)
* איפה שהלב (1990)
* עשיר באהבה (1992)
* צפה בזה (1993)
* הבלדה על ג'ו הקטנה (1993)
* שתי גופות קטנות (1993)
* ספירה לאחור (1994)
* נאדג'ה (1994)
* החשוד המיידי (1995)
* האקס (1997)
* טיטניק (1997)
* עומד אחרון בנהר סאבר (1997) - סרט טלוויזיה
* משימה בלהבות (1998)
* יום הדין (1999)

### טלוויזיה

* מיאמי מחלק מוסר (1984)

קישורים חיצוניים
----------------

ויקישיתוף מדיה וקבצים בנושא **סוזי איימיס** בוויקישיתוף
* סוזי איימיס, ברשת החברתית אקס (טוויטר)
* סוזי איימיס, במסד הנתונים הקולנועיים IMDb (באנגלית)
* סוזי איימיס, באתר AllMovie (באנגלית)
* סוזי איימיס, באתר Rotten Tomatoes (באנגלית)
* סוזי איימיס, במסד הנתונים הקולנועיים KinoPoisk (ברוסית)
* סוזי איימיס, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007327243205171
* BnF: cb14006653d (data)
* GND: 141805889
* ISNI: 0000 0001 1878 8834
* LCCN: no97033248
* NKC: xx0041274
* NTA: 136897169
* SUDOC: 161120407
* VIAF: 85559981
* WorldCat: lccn-no97033248

 |
**טוני ברמן** (נולד ב-22 בפברואר 1999) הוא מדבב, מנחה, שחקן ומקעקע ישראלי.

ביוגרפיה
--------

נולד בשם אנטוני ברמן בבאר שבע. הוא בן לאמא זמרת, אבא שחקן, ואח של השחקן דני ברמן. למד בבית הספר "בן-גוריון" ולאחר מכן בבית הספר היסודי ברמת גן ״עליות״. סיים את לימודיו בתיכון בבית הספר "תלמה ילין".

בשנת 2008 שיחק ברמן בתפקיד ראשי בסרט הסטודנטים "פנחס", בבימויו של פיני טבגר. בשנים 2010–2012 גילם את דמותו של יהלי שלו בקומדיית המצבים "כאן גרים בכיף", בערוץ 10.

בשנת 2011 הוא שיחק בתפקיד ראשי בסרט הטלוויזיה "דבר על המקום הימצאם" שכתבה נאוה סמל. באותה שנה התחיל את דרכו כשחקן תיאטרון. הוא קיבל תפקיד ראשי בהצגת תיאטרון שהועלתה בבאר שבע[דרושה הבהרה], ובהמשך שיחק בתיאטרון בית לסין במחזה "אמא שלו", וכן דיבב לעברית את דמותו של זאק מרטין בקומדיית המצבים האמריקאית "החיים היפים של זאק וקודי". בנוסף דיבב בסדרת האנימציה "דינו דן", בתפקיד טריסטן.

בשנת 2012 הנחה את "הצחוקייה" בניקלודיאון.

ב-2013 שיחק בסדרה "שטיסל" בתור וולוועלה.

בשנת 2014 שיחק בסדרה "עממיות" בערוץ 2. בקיץ אותה שנה שיחק בעונה השלישית של סדרת הילדים "הקלמרים".

בנוסף לעיסוקו כשחקן הוא גם מקעקע.

קישורים חיצוניים
----------------

* טוני ברמן, במיזם "אישים" לתיעוד היצירה הישראלית
* טוני ברמן הוא יהלי, באתר נענע 10, 25 במאי 2010
* מה עושה טוני עם החברה שלו? - ראיון מצולם, באתר נענע 10, 26 ביולי 2010
פסלו של פטרוס מברומיכאליס באתונה.
**פֶּטרוֹס מַבְרוֹמִיכָאלִיס** (באנגלית: **Petros Mavromichalis**; ביוונית: **Πέτρος Μαυρομιχάλης**;‏ 1765–1848), הידוע גם בשם "פטרוביי" (Πετρομπέης), היה מנהיג המניאטים, יושבי חצי האי מאני (Mani) בדרום יוון, במחצית הראשונה של המאה ה-19 ומהאישים הבולטים במלחמת העצמאות היוונית.

הלחימה בשלטון הטורקי
--------------------

למשפחת מברומיכאליס (מברו-שחור, מפחיד, כלומר מיכאל המפחיד או מיכאל השחור) הייתה היסטוריה ארוכת-שנים של לחימה בטורקים, אשר שלטו באותו זמן ביוון. סבו גאורגקיס ואביו פיירוס היו בין מנהיגי מרד אורלוב.

בעקבות המרד פרצו מאבקים פנימיים בין מנהיגי חצי האי מאני (Mani), ועד מהרה יצא שמעו של פטרוס הצעיר כמי שהצליח ליישב את המחלוקות ולאחד מחדש את המשפחות הלוחמות. באותה תקופה הוא גם כרת ברית עם נפוליון בונפרטה, שהתכוון לתקוף את הטורקים במצרים במתואם עם המורדים ביוון. אלא שכישלון המצביא הצרפתי בארץ הנילוס גרם לדחיית המרד ביוון.

ב-1814, לאחר התארגנותם מחדש, שוב איימו המניאטים על שלומה של האימפריה העות'מאנית. הסולטאן הציע למברומיכאליס ויתורים אחדים, ובכלל זה להעניק לו את תואר הביי של מאני; צעד זה היה בבחינת הכרה רשמית במעמד האוטונומי למעשה של האזור. למרות זאת המשיך פטרוביי לארגן את הקפטאנים (capetanei, המפקדים) של הפלופונסוס לקראת המרד המתוכנן. ב-1818 נתקבל כחבר בארגון המחתרתי "פיליקי אטריה", וב-1819 תיווך בין משפחות הקפטאנים העיקריות והביא לברית רשמית ביניהן.

מלחמת העצמאות היוונית
---------------------

ב-17 במרץ 1821 הניף פטרוביי את נס המרד באראופולי (Areopoli), ובכך ניתן למעשה האות לתחילת מלחמת העצמאות היוונית. ב-23 במרץ נכנסו חייליו אל העיר קלמאטה (Kalamata) ושחררוה.

לאחר קיץ 1822 פרש פטרוביי מן הלחימה, בהותירו את הפיקוד על חייליו בידי בניו, ששניים מהם נהרגו בקרבות. הוא המשיך לפעול כמתווך כל אימת שהתעוררו מחלוקות בין הקפטאנים, ושימש כמנהיג הסנאט של מסיניה, מועצת המנהיגים הראשיים של המרד. פטרוביי ניסה גם לקבל סיוע מן המערב, ושיגר מכתבים אחדים למנהיגים ולפילהלנים באירופה ובארצות הברית.

ההתנקשות בקפודיסטריאס
---------------------

עם סיום מלחמת העצמאות נעשה פטרוביי חבר הסנאט היווני הראשון בראשותו של יואניס קפודיסטריאס. לאחר זמן קצר פרצה מחלוקת בין שני האישים על רקע התעקשותו של קפודיסטריאס להקים ממשלי מחוזות המבוססים על מינויים פוליטיים, שיחליפו את מערכת הנאמנויות המשפחתיות המסורתית. אחיו של פטרוס, טסאניס, הנהיג את המרד נגד המושל הממונה של לקוניה (Lakonia); שני האחים הוזמנו לפגישה עם קפודיסטריאס כדי לשאת ולתת לכאורה על פתרון המשבר, אך נאסרו מיד עם הגיעם. מתאו בבית הכלא ניסה פטרוס להגיע להסדר עם קפודיסטריאס, אך הלה סירב. בסופו של דבר יושב המשבר באמצעים מסורתיים יותר: ב-27 בספטמבר 1831 התנקש קונסטנטינוס, אחיו של פטרוס, בחיי קפודיסטריאס. פטרוס גינה בפומבי את הרצח.

לאחר רצח קפודיסטריאס מסרו המעצמות הגדולות את השלטון על יוון לידי המלך אותון, שיחסו לקפטאנים היה ידידותי הרבה יותר. פטרוס נבחר לסגן נשיא מועצת המדינה ומאוחר יותר לסנאטור. הוא מת באתונה ב-17 בינואר 1848 ונקבר ברוב כבוד ופאר.

קישורים חיצוניים
----------------

ויקישיתוף מדיה וקבצים בנושא **פטרוס מברומיכאליס** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 116857919
* LCCN: nr98008188
* NLG: 45430
* SUDOC: 165249013
* VIAF: 285771842
* WorldCat: viaf-285771842

 |
**ברברה מורי אוצ'ואה** (בספרדית: **Bárbara Mori Ochoa**, נולדה ב-2 בפברואר 1978; מונטווידאו, אורוגוואי), הידועה בשם **ברברה מורי**, היא שחקנית ודוגמנית אורוגוואית-מקסיקנית. ידועה בתפקידה בטלנובלה המקסיקנית "רובי" מ-2004.

ביוגרפיה
--------

מורי נולדה במונטווידאו שבאורוגוואי ב-2 בפברואר 1978. אבי סבה הוא יפני.
אביה של מורי, יו מורי, הוא יפני-אורוגוואי ואילו אמה רוסריו אוצ'ואה היא מקסיקנית-לבנונית. אחיה של מורי הם קינטארו מורי והשחקנית האורוגוואית קניה מורי.
הוריה של מורי התגרשו כאשר הייתה בת שלוש ומורי חילקה את ילדותה בין אורוגוואי למקסיקו אולם ב-1990 השתקעה במקסיקו סיטי.

ב-1998 מורי נטלה חלק בטלנובלה המקסיקנית "Mirada de mujer".

התפקיד הראשי הראשון של מורי היה ב-1998 בטלנובלה המקסיקנית "אסול טקילה" לצידו של מאוריסיו אוכמן.

ב-2000 מורי נטלה חלק בסרט הקולנוע הארגנטינאי "Inspiración" בתפקידה של אלחנדרה.

בשנת 2003 כיכבה בטלנובלה הקולמיביאנית "אהבה חצופה" בתפקיד הראשי של פרננדה לירה, ושודרה בערוץ האמריקאי דוברת הספרדית טלמונדו ושודרה בשמונה מדינות ברחבי העולם. 

ב-2004, מורי נטלה חלק בטלנובלה המקסיקנית "רובי" בתפקיד הראשי לצידם של סבסטיאן רולי ואדוארדו סנטמרינה. "רובי" נחשבת לאחת מאופרות הסבון הטובות ביותר והפכה את שחקניה למוכרים ומפורסמים.

ניתן לומר כי החל מ-2005, מורי נטשה את סוגת אופרות הסבון וכל הפרויקטים בהם נטלה חלק הם סרטי קולנוע.

ב-2005 מורי גילתה את התפקיד הראשי בסרט "La mujer de mi hermano" לצדם של מנולו קרדונה, כריסטיאן מאייר וגבי אספינו. באותה שנה, מורי נטלה חלק בצוות הדיבוב של הגרסה המקסיקנית של הסרט "רובוטס".

ב-2008 מורי נטלה חלק בסרט הדרמה "Violanchelo" לצדם של טוני דלטון ולאונרדו סברגליה. 

בשנת 2014 שיחקה בסרט הקומדיה המקסיקני "קנטיפלס", אודות חיו של השחקן קנטינפלס, בסרט גילמה את אליזבת טיילור.

חיים אישיים
-----------

ב-1996 מורי החלה מערכת יחסים עם השחקן המקסיקני סרחיו מאייר ולשניים נולד בן משותף ב-1998, סרחיו מאייר ג'וניור.

השניים נפרדו תקופה קצרה לאחר הולדת בנם היחיד.

בנובמבר 2016 לבנה של מורי נולדה בת בשם מילה מאייר, מאורע שהפך את מורי לסבתא בת 38.

ב-2016 מורי התחתנה עם שחקן הבייסבול קנת' ריי סיגמן, אולם השניים התגרשו שנה לאחר נישואיהם.

קישורים חיצוניים
----------------

ויקישיתוף מדיה וקבצים בנושא **ברברה מורי** בוויקישיתוף
* ברברה מורי, ברשת החברתית אקס (טוויטר)
* ברברה מורי, ברשת החברתית אינסטגרם
* ברברה מורי, במסד הנתונים הקולנועיים IMDb (באנגלית)
* ברברה מורי, באתר AllMovie (באנגלית)
* ברברה מורי, במסד הנתונים הקולנועיים KinoPoisk (ברוסית)
* אינס ולר, הקפיצה הגדולה, באתר ynet, 28 באפריל 2010

הערות שוליים
------------

1. ↑  "Las mejores telenovelas de la historia", COMPARTIR LISTA, ‏29 בדצמבר 2013

|  |  |
| --- | --- |
| בקרת זהויות עריכת הנתון בוויקינתונים | 
* autores.uy: 12782
* BNE: XX4830643
* BnF: cb16270054q (data)
* ISNI: 0000 0001 2134 7458
* LCCN: nr2007009771
* VIAF: 59049873
* WorldCat: lccn-nr2007009771

 |
**ברנדה גנדיני** (בספרדית: **Brenda Gandini**, נולדה ב-8 באוגוסט 1984) היא שחקנית ודוגמנית ארגנטינאית.

ביוגרפיה
--------

גנדיני נולד בצ'יפולטי, ריו נגרו בארגנטינה וגדלה עם אביה, אולם כאשר התבגרה, עברה לגור בבואנוס איירס כדי להיות קרובה יותר לאמה, השחקנית והדוגמנית דניאלה קרדון.

קריירה
------

גנדיני התגלתה ב-2003 על ידי היוצרת והמפיקה כריס מורנה כשהגיעה לאודישן. פריצתה הגדולה של גנדיני בתחום המשחק התרחשה ב-2005 כאשר נטלה חלק בטלנובלה הארגנטינאית המצליחה של היוצרת והמפיקה כריס מורנה, "פלוריסיינטה", לצידו של בנחמין רוחאס.

ב-2006 גנדיני נטלה חלק בטלנובלה הארגנטינאית "Sos mi vida", בה גילמה את דמותה של מריה לצדם של פקונדו ארנה ונטליה אוריירו. באותה שנה, שיחקה בטלנובלה הארגנטינאית של היוצרת והמפיקה כריס מורנה, "קטנטנות 2006", בה גילמה את דמותה של קוני. בנוסף, באותה שנה, הופיעה בקליפ של הזמר לוסיאנו פריירה לשירו "Porque aún te amo".

שנה לאחר מכן, גנדיני נטלה חלק בתפקיד הראשי בסדרה הארגנטינאית "רומיאו וחולייטה", לצידם של אליאס וינולס, אינס פלומבו ובנחמין אמדאו. באותה שנה, שיחקה בעונה השנייה של "Cantando por un Sueño", הגיעה לגמר וסיימה במקום השני בתחרות.

ב-2008 גנדיני נטלה חלק בטלנובלה הארגנטינאית "חיים גנובים", בה גילמה את דמותה של אגוסטינה, לצידם של פקונדו ארנה ופאביו די תומאסו. באותה שנה, שיחקה בקומדיה הארגנטינאית "Todos contra Juan", בה גילמה את תפקיד עצמה. בנוסף, באותה שנה הופיעה בתיאטרון בהצגה "La jaula de las locas".

ב-2009 גנדיני נטלה חלק בטלנובלה הארגנטינאית "ניני" בה גילמה את דמותה של חסמין. בסוף אותה שנה, גנדיני הצטלמה בארגנטינה לטלנובלה שצולמה עבור מקסיקו, בשם "Los exitosos Pérez", בה גילמה את דמותה של אדריאנה. בנוסף, באותה שנה, גנדיני כיכבה בהצגת ילדים בשם "El hombre Araña".

ב-2010 גנדיני נטלה חלק בטלנובלה הארגנטינאית "Malparida", בה גילמה את דמותה ברברה קסטרו, לצידם של גונסלו הרדיה ואסטבן פרס. באותה שנה, נטלה חלק בהצגה "Abrázame", בה גילמה את דמותה של כריסטינה.

ב-2012 גנדיני נטלה חלק בסדרה הארגנטינאית "La dueña", בה גילמה את דמותה של דלפינה, לצידם של בנחמין ויקוניה, פלורנסיה ברטוטי ופביאן ונה.

בין השנים 2012–2013, גנדיני נטלה חלק בטלנובלה הארגנטינאית "Mi amor, mi amor", לצדם של חואן מנואל חיל נבארו, אינס פלומבו וחסמין סטוארט.

ב-2013 נטלה חלק בסרט הקולנוע הארגנטינאי "Mala", בו גילמה את דמותה של רוסריו. באותה שנה עד אמצע שנת 2014 גנדיני נטלה חלק בטלנובלה הארגנטינאית "האישה הזו" לצידה של אנדריאה דל בוקה.

בין השנים 2014–2015 גנדיני נטלה חלק בטלנובלה הארגנטינאית "יום ולילה", לצידם של פקונדו ארנה, רומינה גאטני וגסטון סופריטי.

ב-2017 גנדיני נטלה חלק בטלנובלה הארגנטינאית "האהבה שאחרי", לצידם של מריאנו מרטינס, איסבל מסדו, אלאונורה וקסלר ופדריקו אמאדור.

בשנת 2022 ביצעה הופעת אורח מאחד פרקי הסדרה האנתולוגית "Dos 20".

חיים אישיים
-----------

בסוף שנת 2010 גנדיני נכנסה למערכת יחסים עם השחקן הארגנטינאי גונסלו הרדיה, שהופיע לצידה בטלנובלה הארגנטינאית "Malparida". ב-16 באוגוסט 2011 נולד בנם הראשון. ב-22 באוגוסט 2017 נולדה בתם השנייה.

קישורים חיצוניים
----------------

* ברנדה גנדיני, ברשת החברתית אקס (טוויטר)
* ברנדה גנדיני, במסד הנתונים הקולנועיים IMDb (באנגלית)
* הדף של ברנדה גנדיני באינסטגרם

הערות שוליים
------------

1. ↑

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4816728
* ISNI: 0000 0003 7204 0792
* VIAF: 169837430
* WorldCat: viaf-169837430

 |
**ברנרד היל** (באנגלית: **Bernard Hill**; נולד ב-17 בדצמבר 1944) הוא שחקן קולנוע ותיאטרון בריטי מועמד פרס אמי, מוכר בזכות הופעותו בסרט "טיטניק" ובתפקידו כתיאודן מלך רוהן בשני סרטים מטרילוגיית "שר הטבעות".

ביוגרפיה
--------

היל נולד באזור בקלאקלי צפון מנצ'סטר שבצפון מערב אנגליה, למד ב"מכללת קסאווריאן" ולאחר מכן בבית ספר הפולטכני שבמנצ'סטר, היל סיים את לימודיו בהצלחה בשנת 1970 עם תעודה בתיאטרון.

היל החל את דרכו בתחום התיאטרון כשגילם את דמותו של ג'ון לנון ואת מקבת' בהצגות בהם השתתף, בנוסף שיחק היל במחזה "מראה מעל הגשר".
היל הופיע בתפקיד ראשי בשנת 1982 בסדרת הטלוויזיה "Boys from the Blackstuff", שם גילם דמות בדיונית בשם יוסר היוז שיוצא מדעתו בשל היותו מובטל. הופעתו בסדרה זיכתה אותו במועמדות לפרס באפט"א. 
באותה שנה שיחק היל גם בתפקיד קטן בדרמה הביוגרפית "גנדי".

את הופעתו הראשונה בהוליווד עשה היל בשנת 1996 במותחן הפעולה "הרוח והחושך". בשנה שלאחר מכן עשה תפקיד משנה בדרמה הביוגרפית של ג'יימס קמרון "טיטניק". בסרט גילם היל את דמותו של קפטן אדוארד סמית', רב החובל של האונייה "טיטניק" בעת טביעתה הטראגית בשנת 1912.

בשנת 2002 הופיע היל בסרט השני בטרילוגיית "שר הטבעות", "שר הטבעות: שני הצריחים".
בסרט זוכה שני פרסי אוסקר של פיטר ג'קסון גילם היל את דמותו הספרותית של המלך תיאודן, המלך ה-17 במספר ברשימת מלכי רוהאן. ב-2003 גילם היל בשנית את דמותו של תיאודן בסרט השלישי בטרילוגיית שר הטבעות, "שר הטבעות: שיבת המלך".

היל שיחק גם בסרט ההרפתקאות "מלך העקרבים". בסרט הופיע היל בתור פילוס, פרופסור הנלחם לצידו של מתאוס (דויין ג'ונסון). ב-2003 הופיע היל במותחן האימה הפסיכולוגי "גותיקה". ב-2005 השתתף היל בסדרה "A Very Social Secretary" וב-2008 השתתף בתפקיד קטן במותחן ההיסטורי של בריאן סינגר "מבצע ואלקירי".

היל נשוי ואב לבן אחד.

פילמוגרפיה נבחרת
----------------

* גנדי (1982)
* הבאונטי (1984)
* טובעים במספרים (1989)
* שירלי ולנטיין (1989)
* המסע אל הרי הירח (1990)
* הרוח והחושך (1996)
* טיטניק (1997)
* פשע אמיתי (1999)
* חלום ליל קיץ (1999)
* מלך העקרבים (2002)
* שר הטבעות: שני הצריחים (2002)
* גותיקה (2003)
* שר הטבעות: שיבת המלך (2003)
* וימבלדון (2004)
* העסקה (2005)
* מבצע ואלקירי (2008)
* הילד (2010)
* וולף הול (2015)

קישורים חיצוניים
----------------

ויקישיתוף מדיה וקבצים בנושא **ברנרד היל** בוויקישיתוף

* ברנרד היל, במסד הנתונים הקולנועיים IMDb (באנגלית)
* ברנרד היל, באתר "אידיבי", מאגר הידע העברי לקולנוע ישראלי ועולמי
* ברנרד היל, באתר AllMovie (באנגלית)
* ברנרד היל, במסד הנתונים הקולנועיים KinoPoisk (ברוסית)
* ברנרד היל, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007458862805171
* BnF: cb140529581 (data)
* GND: 13241449X
* ISNI: 0000 0001 1495 1067
* LCCN: no97049398
* NKC: xx0098710
* NLP: a0000001645733
* NTA: 07431887X
* SUDOC: 055737668
* VIAF: 90624327
* WorldCat: lccn-no97049398

 |